SKRIFTLIG FORESPØRGSEL E-4032/00

af Manuel Pérez Álvarez (PPE-DE) til Kommissionen

(21. december 2000)

Om: Rettigheder for arbejdstagere på skibe med bekvemmelighedsflag

Jobkvalitet forudsætter, at arbejdet udføres under sundheds- og sikkerhedsmæssigt forsvarlige forhold, uanset om arbejdspladsen måtte være fast eller mobil. Det gælder ligeledes, at der skal være stabile forhold eller en stabil situation med hensyn til de ansættelsesmuligheder, som de enkelte retsordener giver mulighed for.

Denne stabilitet er uopnåelig når der eksisterer en usikkerhed som den, der skyldes bekvemmelighedsregistrering, hvor den juridiske sikkerhed er ringe eller ikke-eksisterende, og risikoen for, at arbejdstagernes sociale rettigheder tilsidesættes eller ignoreres, er meget høj.

Agter Kommissæren at påbegynde en specifik regulering af de arbejdsmæssige forhold for EU-arbejdstagere, der arbejder på skibe med bekvemmelighedsflag, som anløber Fællesskabets havne?

Svar afgivet på Kommissionens vegne af Anna Diamantopoulou

(8. marts 2001)

Det ærede medlem rejser spørgsmålet om respekten for de sociale rettigheder for europæiske arbejdstagere, der arbejder på skibe, som fører et tredjelands flag.

For så vidt angår beskyttelsen af sundhed og sikkerhed for arbejdstagere på skibe, er Kommissionen helt enig i det ærede medlems holdning med hensyn til vigtigheden af at sikre disse arbejdstagere et passende beskyttelsesniveau, uanset på hvilken arbejdsplads de udøver deres erhvervsaktivitet, og især når de arbejder om bord på skibe, der anløber fællesskabshavne, ligegyldigt hvilket flag disse skibe fører.

I denne forbindelse er det vigtigt at nævne Rådets direktiv 92/29/EØF af 31. marts 1992 om minimumsforskrifter for sikkerhed og sundhed med henblik på at forbedre den lægelige bistand om bord på skibe(1) og Rådets direktiv 93/103/EF af 23. november 1993 om minimumsforskrifter for sikkerhed og sundhed under arbejdet om bord på fiskerfartøjer(2).

Det er imidlertid en følge af disse direktivers definitioner af skibe (hhv. artikel 1 og artikel 2), at minimumsforskrifterne kun gælder for skibe, der fører en medlemsstats flag eller er registreret under dens fulde jurisdiktion.

I henhold til De Forenede Nationers havretskonvention(3), som Fællesskabet er kontraherende part i, skal enhver stat for skibe, som fører dens flag, træffe de foranstaltninger, som er nødvendige for sikkerheden på havet, bl.a. med hensyn til bemandingen af skibe, arbejdsvilkår og besætningers uddannelse, under hensyntagen til gældende internationale aftaler. Det er følgelig de enkelte flådestaters lovgivning, der fastsætter arbejdstagernes rettigheder om bord, uanset disses nationalitet.

Det bør dog tilføjes, at Rådets direktiv 95/21/EF af 19. juni 1995(4) om havnestatskontrol af skibe blandt andet fastsætter bestemmelser om kontrollen om bord på skibe, som anløber medlemsstaters havne, også kontrol på skibe, som fører ikke-europæisk flag, ud fra de internationalt gældende sociale krav i Det Internationale Arbejdsbureaus konvention nr. 147 (konvention om minimumsnormer i handelsskibe).

(1) EFT L 113 af 30.4.1992.

(2) EFT L 307 af 13.12.1993.

(3) EFT L 179 af 23.6.1998.

(4) EFT L 157 af 7.7.1995.